Na ležownosći Megalith chcedźa wotpadki biologisce předźěłać
Njebjelčicy (JK/SN). Na minjenym posedźenju Njebjelčanskeje gmejnskeje rady bě jednaćel předewzaća Missale Justus Große na próstwu wjesnjanosty Tomaša Čornaka (CDU) rozłožił, kak chce tamniše přemysłownišćo dale wužiwać. Za stopnjowanje efektiwity składowanja a překładowanja wotpadkow ma předewzaće Missale hižo přizwolenje krajnoradneho zarjada Budyšin a gmejny Njebjelčicy. Zo njebychu so wotpadki w padźe wobškodźenja wulkich paketow zwonka zawoda brojili, chce předewzaće po dołhosći nimale 300 metrow dwaj metraj wysoku murju twarić. Tomaš Čornak skedźbni jednaćela Großu na to, zo móhli murju z wijatymi rostlinami zarosć dać. Jednaćel tajki nastork rady přiwza a přilubi so wo to postarać, zo budźe so projekt derje do wokoliny hodźeć. Murju stajić chcedźa w přichodnymaj měsacomaj. Material za nju hižo maja.
ces_Latn szl_Latn